Ошо миҫалдарҙан сығып та, фараз рәүешендә шуны билдәләргә мөмкин: башҡорттарҙың ерҙе мул таратыуын күреп, батша хөкүмәте үҙенсә һығымта яһай, беҙгә лә эләктереп ҡалырға кәрәк. XVIII быуаттың бер нисә тиҫтә йылында Башҡортостанды ҡалалар, ҡәлғәләр һәм төрлө линиялар уратып ала, тип яҙа Р. Ғ. Кузеев, Ырымбур крайы ер эшкәртеү һәм сәнәғәтте үҫтереү өсөн аҫабаларҙан ҙур-ҙур ер биләмәләре алыуға асыҡ була. 30-40–сы йылдарҙа ғына башҡорттарҙан ҡаҙна ихтыяждары өсөн 11 миллион дисәтинә ер тартып алына. Ошонда уҡ тарихсы аҫаба ерҙәргә ағылған күскенселәр хаҡында ла мәғлүмәттәр биреп китә. 1800 йылда Ырымбур губернаһында 740-760 меңләп кеше иҫәпләнһә, 1863 йылда улар 1,8 миллионға етә, йәғни 2,5 тапҡырға арта. Күскенселәр башлыса Үҙәк һәм Волга буйы губерналарынан килгән урыҫ крәҫтиәндәре була.